Mandag formiddag udbrød der brand i en svensk fiskekutter omkring 30 sømil nord for Hirtshals.

Pludselig opstod der røgudvikling i den forreste del af den svenske fiskekutter "Atlantic", men ilden er nu under kontrol, oplyser stabschefen ved Søværnets Operative Kommando til TV2/NORD. Der blev slået alarm klokken 11.58 via Lyngby Radio, om at fiskekutteren var brudt i brand med fire mand ombord. Redningsbåde fra både Skagen og Hirtshals, Fiskeridirektoratets skib Vestkysten og en helikopter blev indsat i redningsarbejdet, men det lykkedes den fire mand store besætning selv at slukke ilden. Fiskekutteren er nu ved egen maskinkraft på vej til Skagen med eskorte af Vestkysten.